Neeme Järvi

pisi|Neeme Järvi XXV üldlaulupeol (juuli 2009)
Neeme Järvi (1940. aastani Neeme Jööts; sündinud 7. juunil 1937) on eesti dirigent.

 Elulugu 
Neeme Järvi õppis Tallinna Muusikakoolis löökpille Kristjan Vestre klassis ja koorijuhtimist Helvi Voore klassis.

Aastatel 1955–1960 õppis ta Leningradi konservatooriumis Nikolai Rabinovitši ja Jevgeni Mravinski juhendamisel orkestridirigeerimist. Sisseastumiseksamil sai määravaks dirigeerimisoskus. Tol ajal ei osanud ta vene keelt.

Järvit ajendas muusikast (alustades löökpillide, eelkõige ksülofoniga) huvituma tema vanem vend Vallo Järvi. Esimest korda esines ta dirigendina 18-aastaselt Eestis. Ooperit (Bizet' "Carmen") juhatas ta esimest korda Leningradi Kirovi-nimelises teatris.

1963. aastal asus Neeme Järvi tööle Eesti NSV Riikliku Televisiooni ja Raadio Komitee Sümfooniaorkestri peadirigendina. Samal ajal nimetati ta ka Estonia teatri peadirigendiks. Seda tööd tegi ta 1976. aastani. Aastatel 1976–1980 oli ta Eesti Riikliku Sümfooniaorkestri (ERSO) kunstiline juht ja peadirigent.

Neeme Järvit tunti väljaspool Eestit hästi juba 1960. aastatel, mil ta esines sageli Leningradi Filharmoonia Sümfooniaorkestri ja teiste vene orkestritega paljudes endise Nõukogude Liidu ja idabloki maades.

Suurde rahvusvahelisse muusikaellu astus ta 1971. aastal pärast võitu Accademia Nazionale di Santa Cecilia konkursil Roomas. Sellele järgnesid kutsed paljude eliitorkestrite dirigeerimiseks ning tuntud ooperiteatritesse.

1980. aastal lahkus Neeme Järvi koos perega Eestist Iisraeli viisaga ja asus elama Ameerika Ühendriikidesse, kuna Nõukogude Liidu süsteem piiras tema loomingulist vabadust. Aastatel 1982–2004 oli ta Rootsis Göteborgi Sümfooniaorkestri peadirigent ja 1990–2005 USA-s Detroiti Sümfooniaorkestri peadirigent. Maestro Järvi on olnud ka Jaapani Filharmoonikute esimene külalisdirigent ja Kuningliku Šoti Rahvusorkestri audirigent.

Tema dirigeerimisel on välja antud ligi 500 CD-plaati.

1987. aastast on ta Ameerika Ühendriikide kodanik. Ta kolis Eestisse tagasi 1990. aastatel.

1988. aastal valiti Neeme Järvi Välis-Eesti Muinsuskaitse Seltsi esimeheks.

2010. aasta septembris tuli Järvi taas ERSO peadirigendiks, kuid astus novembris 2010 tagasi.

2011/2012. hooajal töötas ta jälle ERSO peadirigendina. Ühtlasi jätkas ta ka kontserditegevust kogu maailmas, juhatades mitmeid maailmakuulsaid orkestreid kokku rohkem kui 50 kontserdil.Toomas Velmet Eppur si muove. Sirp, 8. juuni 2012.

 Tunnustus 
 1965 – Eesti NSV teeneline kunstitegelane
 1971 – Eesti NSV rahvakunstnik
 1978 – NSV Liidu riiklik preemia
 1990 – Rootsi Põhjatähe orden
 1993 – Toblachi auhind
 1996 – Riigivapi III klassi teenetemärk
 1997 – Tallinna vapimärk
 1999 – valiti 20. sajandi Eesti saja suurkuju hulka
 2003 – Pärnu vapimärk (Pärnu kui kultuurilinna tutvustaja maailmas, rahvusvaheliste dirigeerimise meistrikursuste ellukutsuja ja läbiviija, üks kontserdimaja rajamise idee autoreid)
 2007 – Pärnu aukodanik
 2012 – Eesti Muusikanõukogu muusikapreemia
 2017 – Eesti Vabariigi kultuuripreemia elutöö eest
 2019 – Eesti Kultuurkapitali helikunsti sihtkapitali elutööpreemia (dirigendile, kelle elutöö on liigutanud mägesid)
 2026 – Riigivapi I klassi teenetemärk"President tunnustab teenetemärgiga 203 inimest" ERR, 30. jaanuar 2026

Ta on Eesti Teatri- ja Muusikaakadeemia (1989), Göteborgi Ülikooli (1985), Aberdeeni Ülikooli (1990), Michigani Wayne’i ülikooli (1994) ja Michigani Ülikooli audoktorNeeme Järvi tutvustus Eesti Riikliku Sümfooniaorkestri (ERSO) veebilehel. Vaadatud 20.04.2020. ning Rootsi Göteborgi linna ja USA Michigani osariigi aukodanik. Rootsi Kuningliku Muusikaakadeemia auliige.

Alates 2018. aastast sõidab Tallinnas Neeme Järvi nimeline tramm.Uwe Gnadenteich. Fotod: Tallinnas sõidab Neeme Järvi nimeline tramm Postimees.ee, 10.09.2018.

 Isiklikku 
Liiliaga tutvus Neeme Järvi Leningradis õppides. Nad abiellusid 1961. aastal. Neil on kolm last: Kristjan Järvi, Paavo Järvi ja Maarika Järvi. Tema vend oli dirigent Vallo Järvi ja vennapoeg oli tšellist Teet Järvi.

</table>

Järvil on kolm elukohta: USA-s New Yorgis ja Florida osariigis ning Eestis Pärnus.

 Viited 

 Välislingid 

 Kärt Anvelt. Neeme Järvi: täna mu süda naerab EPL, 21. november 2008
 Priit Kuusk. New Jersey talvefestivalil esinevad Neeme ja Kristjan Järvi ERR, 8. jaanuar 2009
 Kärt Anvelt. Neeme Järvi: olen uhke eesti keele ja Eesti laulupeo üle! EPL.ee, 30. juuni 2009
 Kärt Anvelt. Neeme Järvist saab ERSO kunstiline juht ja peadirigent EPL.ee, 17. august 2009
 Merike Tamm. Neeme Järvist saab taas ERSO peadirigent Postimees, 12. mai 2011
 Neeme Järvi tähistab 80. juubelit koos ERSOga ERR, 2. juuni 2017
 Peeter Vähi. Neeme Järvi kuus erilist külge Postimees, 7. juuni 2017

Kategooria:Eesti dirigendid
Kategooria:Ameerika Ühendriikide dirigendid
Kategooria:Peterburi konservatooriumi vilistlased
Kategooria:Eesti NSV teenelised kunstitegelased
Kategooria:Eesti NSV rahvakunstnikud
Kategooria:NSV Liidu riikliku preemia laureaadid
Kategooria:Eesti muinsuskaitsjad
Kategooria:Riigivapi I klassi teenetemärgi kavalerid
Kategooria:Riigivapi III klassi teenetemärgi kavalerid
Kategooria:Ordeni "Austuse märk" kavalerid
Kategooria:Eesti Muusikanõukogu muusikapreemia laureaadid
Kategooria:Järvide suguvõsa
Kategooria:Pärnu aukodanikud
Kategooria:Sündinud 1937